REZOLUTË

PËR VLERËSIMIN E VEPRIMTARISË SË AUTORITETIT TË KOMUNIKIMEVE ELEKTRONIKE DHE POSTARE PËR VITIN 2023

Kuvendi i Shqipërisë,
Duke njohur AKEP-in si autoritet të pavarur në mbikëqyrjen e tregut të komunikimeve elektronike dhe postare, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
Duke theksuar rëndësinë e rritjes dhe përmirësimit të sigurisë kibernetike, mbikëqyrjen rregullatore të qëndrueshmërisë, pacenueshmërisë dhe integritetit të rrjeteve dhe shërbimeve të komunikimeve elektronike në vend; 
Duke theksuar se projektligji i ri “Për komunikimet elektronike në Republikën e Shqipërisë”, krahas përafrimit të mëtejshëm me direktivën (EU) 2018/1972 dhe arritjen e objektivit strategjik për një shoqëri gigabit, parashikon edhe rritjen e pavarësisë financiare dhe funksionale të AKEP-it;
Duke theksuar rëndësinë e sigurimit të një kuadri rregullator të favorshëm për hyrjen e MVNO-ve në treg, bazuar në praktikat më të mira evropiane;
Vlerëson për vitin 2023:
- Punën e bërë nga AKEP-i duke kërkuar marrjen e masave shtesë nga sipërmarrësit e komunikimeve elektronike për të bërë të mundur garantimin e integritetit dhe pacenueshmërinë e rrjeteve te tyre, bashkëpunimin me AKCESK-në, si dhe investimet të cilat janë bërë nga AKEP-i gjatë vitit 2023, për të rritur nivelin e sigurisë për infrastrukturat dhe sistemet kritike që vetë AKEP-i ka implementuar, mirëmban dhe administron.
- Kontributin e AKEP-it në hartimin e projektligjit të ri “Për komunikimet elektronike në Republikën e Shqipërisë”, i cili ndër të tjera synon përafrim të mëtejshëm me direktivën (EU) 2018/1972, si dhe arritjen e objektivit strategjik për një shoqëri gigabit, përmes mundësimit të zhvillimit të rrjeteve me kapacitet shumë të lartë.
- Punën e bërë nga AKEP-i në kuadër të luftës kundër informalitetit në tregun e shërbimeve postare, duke bërë të mundur evidentimin dhe vënien përpara përgjegjësisë ligjore të shkelësve, me qëllim përmirësimin e klimës së biznesit në këtë sektor dhe ndërgjegjësimin e subjekteve në përmbushjen e rregullave dhe standardeve ligjore të vendosura.
- Punën e bërë nga AKEP-i dhe bashkëpunimin me AMA-n për marrjen e masave lidhur me fenomenin e piraterisë online, të operatorëve piratë që transmetojnë nëpërmjet internetit dhe faqeve të ndryshme, duke ofruar produkte audiovizive pa autorizimin e AMA-s.
- Punën e bërë nga AKEP-i dhe bashkëpunimin me institucionet përkatëse në kuadër të Grupit Ndërinstitucional të Punës “Për ngritjen dhe funksionimin e numrit të unifikuar të thirrjeve emergjente 112”. Bërja funksionale e numrit të emergjencës 112 në të gjithë vendin është theksuar në mënyrë të përsëritur edhe në progresraportet e KE-së. 
- Punën e bërë nga AKEP-i si pjesë aktive e grupit ndërinstitucional të punës për lirimin e brezit digjital divident dy (DD2) duke paraqitur pozicionimin e sipërmarrësve lidhur me brezin 700 MHz, si dhe informacionet e nevojshme lidhur me pritshmëritë e tregut celular për rrjetet 5G.
- Punën e AKEP-it si pjesë raportuese e Grupit Ndërinstitucional të Punës për Integrimin Evropian (GNPIE). 
Kuvendi për vitin 2024 rekomandon:
1. Analiza e tregjeve me shumicë të terminimit të thirrjeve në rrjetet e telefonisë së lëvizshme duhet të realizohet periodikisht siç kërkohet në ligj dhe të ketë si synim nga njëra anë përmirësimin dhe nxitjen e konkurrencës efektive në tregun e komunikimeve elektronike mobile, duke trajtuar edhe futjen në treg e MVNO-ve, prezenca e të cilëve do të ishte një faktor i rëndësishëm në nxitjen dhe rritjen e konkurrencës në këtë treg dhe nga ana tjetër propozimin e masave rregulluese të nevojshme për sipërmarrësit e shpallur me fuqi të ndjeshme në këtë treg.
2. AKEP-i gjatë vitit 2024 krahas proceseve të monitorimit/inspektimit të zbatimit nga operatorët të detyrimeve dhe rekomandimeve të lëna në inspektimet e mëparshme, të rishikojë Rregulloren e Portabilitetit duke synuar përmirësimin e procesit të portimit, veçanërisht përmes vendosjes së detyrimeve dhe përgjegjësive edhe për operatorin dhënës për informim të pajtimtarit për arsyet e refuzimit të kërkesës për portim. 
3. AKEP-i, duke marrë shkas edhe nga sulmi kibernetik ndaj sistemeve të një prej kompanive celulare në vend, të kërkojë marrjen e masave shtesë nga sipërmarrësit e komunikimeve elektronike për të bërë të mundur garantimin e integritetit dhe pacenueshmërinë e rrjeteve dhe infrastrukturave kritike të tyre, si dhe ruajtjen e të dhënave personale të përdoruesve të tyre.
4. Krahas analizës së tregjeve me shumicë të thirrjeve në rrjetet e telefonisë së lëvizshme, AKEP-i, duke iu referuar edhe praktikave më të mira evropiane, të kryejë një studim për vlerësimin e mundësive dhe impaktit të hyrjes së MVNO-ve në tregun e shërbimeve të komunikimeve të lëvizshme, si dhe sigurimin e një kuadri rregullator të favorshëm për hyrjen e MVNO-ve në treg, në përputhje edhe me rekomandimin e AK-së për AKEP-in.
5. AKEP-i gjatë inspektimeve që do të zhvillojë pranë ofruesit të shërbimit universal “Posta Shqiptare” të vijojë të kërkojë përmbushjen e detyrimit për shpërndarjen e objekteve postare në adresën e marrësit krahas implementimit të projektit për vendosjen e kutive postare pranë degëve të postës me kod unik, ku qytetarët mund të tërheqin pakot në çdo orë nëpërmjet një kodi specifik, duke evituar edhe qëndrimet në radhë të qytetarëve për tërheqjen e pakove, problem i cili është bërë shqetësues veçanërisht në Tiranë.
6. AKEP-i të vijojë të monitorojë me rigorozitet ecurinë e mbulimit me shërbim celular të akseve rrugore të vendit duke kërkuar nga të dy operatorët implementimin e stacioneve të reja të dedikuara të parashikuara për vitin 2023, si dhe afate të sakta për ndërtimin e stacioneve të reja të dedikuara të parashikuara për vitin aktual dhe në vijim, mbulimi me shërbim celular të akseve rrugore të vendit, si dhe i zonave turistike duhet të jetë prioritet i punës së AKEP-it për më tepër kur pritet që numri i turistëve të jetë në rritje.
7. Pas miratimit të ligjit të ri për komunikimet elektronike, AKEP-i të marrë masat e nevojshme për miratimin në një kohë sa më të shkurtër të akteve të reja rregullatore në mënyrë të veçantë miratimin brenda vitit 2024 të metodologjisë për përllogaritjen e masës së gjobave, si dhe procedurën e veprimtarisë inspektuese në zbatim të ligjit të ri.
[bookmark: _GoBack]8. AKEP-i të miratojë për këshillim publik dokumentin “Mbi dhënien e të drejtave të përdorimit të brezit të frekuencave 3400–3800 MHz”, me qëllim dhënien brenda vitit 2024 e të drejtave të përdorimit për ndërtimin e rrjeteve të gjeneratës së pestë celulare (5G), të cilët kanë ndikim të drejtpërdrejtë në zhvillimin ekonomik, social dhe kulturor të vendit, si dhe në ofrimin e shërbimeve me shpejtësi të lartë interneti.
 
KRYETARE
 Lindita Nikolla

Miratuar në datën 27.6.2024.

